정조 3년
正言姜啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。設鞫得情。快正王法。李弘濟。地旣卑微。跡又閃倏。蝨附逆邊。甘作嚆矢。暗地糾結。亦一成運而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府。設鞫嚴問。竄配罪人金載順。性本妖邪。濟以附麗。及常新化之後。尙逭黨與之誅。一世之駭憤。十手之指點。久矣。其一疏不思革面之圖。敢懷護逆之心。細究全篇。隱然有扶抑之意。必欲售漫漶之計。當此嚴懲討鋤亂逆之日。此等背陽面陰。嘗試凶論之類。決不可薄。竄配罪人金載順。亟令王府。設鞫嚴問。噫嘻痛矣。聖中有臣宗甲義駿等。罪犯尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩。一串貫來者也。噫。彼諸賊。旣皆伏法。則顧此群凶。獨可容貸耶。情跡旣露。負犯至重。決不可一刻容貸。而況且聖中。居謫以來。不思畏縮。乃敢聚會學徒。通接官隷。至登繡啓。大臣筵白。雖卽移配絶島。而此輩之逭王章。亂賊無以懲畏。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。申光復。本以啓能之切姻。腸肚相連。綢繆往來之狀。世所共知。向日能賊島配也。少無顧忌。肆然往見。究厥心腸。萬萬陰慘。能賊之凶謀祕計。光復萬無不知之理。請海美縣定配罪人申光復。更令王府。嚴鞫得情。罪人克觀克泰。以妖任之同氣。凶謀逆節。爛漫同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。罪人具翼遠。以能賊之門徒。無常出入。綢繆親密之狀。擧世之所共知也。以今番逆吉之招觀之。謀議推戴之時。至以翼遠。擬議於閫帥之任。其陰凶情節。爛熳同參。昭不可掩。而究覆未竟。酌處有命。王章未伸。輿憤愈激。請定配罪人具翼遠。亟寢酌處之命。仍令王府。嚴鞫得情。快施當律。罪人大燮。以逆範之族屬。爲興文之主人。渠家又作會謀之所。而興文龍輝挾匕之日。軍官十五人。作隊犯闕之說。具出於謀議之席。則渠之爛漫同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究覈未竟。遽有減死之命。王章未伸。輿憤愈激。請減死安置罪人大燮。亟寢酌處之命。仍令王府。設鞫得情。快正王法。罪人弼海。以逆範之族屬。卵育其家。爛漫綢繆之狀。世所共知。旣以知情不告。不待加刑。卽爲遲晩。則雖未及結案而參聞自服。便是參謀。此而不誅。其可曰。國有法乎。請減死罪人弼海。亟寢酌處之命。仍令王府。設鞫得情。快正王法。遠竄罪人安兼濟李宅鎭。俱以狎邪小人。附麗凶徒之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳。桓溫之郄超。今古一轍。而善地薄竄。邦刑不加。況今麟謙。雖伏王法。而凶徒盤結。實多伏戎之憂。究覈情節。兩賊最爲機括。藉曰。孤雛腐鼠。無足以汚我刀鉅。則天網不免於太恢。奸謀無時而盡發。亂臣賊子。益何所忌憚。而國家之虞危。恐終無已時也。請遠竄罪人安兼濟李宅鎭。亟命王府。竝加嚴鞫。期於得情。依律處斷。恒烈善海。何等凶逆。而其兄弟子侄。晏然在家。無異平人。治逆不嚴。防患太疎。厚謙逆節。萬古所無。而日謙。以同惡相濟之凶種。偃處近郊。官爵不收。輿情憂憤。去而益甚。請恒善支屬。亟命散配。日謙兄弟。竝投絶島。以嚴堤防。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。快施當律。放逐罪人鄭遠達。雖曰。狂易之人。旣爲逆謙至親。島配罪人閔百奮。本以賊徒所親。兼是簡恒切屬。則俱不可全然放釋。請亟收放逐罪人鄭遠達。珍島郡定配罪人閔百奮放釋之命。乙未冬月庭試榜事。尙何言哉。只緣凶徒之用奸。至有聖躬之受困。言之髮豎。思之膽掉。而主試物故。憑覈無路。論啓經年。國體徒損。則雖不可一向爭執。而其中李鎭常之爲賊死卒。綢繆謀議。朴宗集之揣刪日記。漫漶義理。其跡至妖。其計叵測。科事之外。不可不一問。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。昌鼎。旣是逆淵之至親。自同平人。偃息城闉。已極放恣。而與量海後翼。爛熳往來。綢繆謀議。前後情跡。綻露無餘。則不可以量海端緖之自渠現露。有所參酌。請河東府減死定配罪人昌鼎。依律處斷。範聖。以逆淵之至親。黨附極賊。締結凶徒。日夜綢繆。情跡叵測。雖以渠之供辭觀之。諸賊之前後謀議。無不參涉。無不聞知。凶肚逆腸。綻露無餘。則肆市之典。烏可已乎。雖以大聖人好生之德。特降酌處之命。而三尺至嚴。決難容貸。請濟州牧減死定配罪人範聖。依律處斷。志遜。以恒賊之庶從。爲恒賊之卒徒。宿食於恒家。隨從於恒謫。陰謀祕計。狼藉同參。恒賊徑斃之後。獄情肯綮。惟係志遜。則不可以其供辭之似實。遽施寬典。請㓒原縣定配罪人志遜。更令王府。設鞫嚴問。期於得情。今番鞫獄諸賊之情節。俱極巧惡。而減死定配罪人德秀。以逆宦國來之子。德泰之弟。與志恒綢繆之狀。綻露無餘。而前後嚴訊。抵賴不服。究厥情狀。萬萬痛惡。酌處之命。雖出於好生之德。揆以獄體。不可不窮覈得情。請減死定配罪人德秀。亟令王府。更加嚴鞫。快正王法。鄭履煥。特一龜柱之食客也。龜柱島配後。特下傳敎。斥黜履煥。處分至嚴。好惡大明。而其黨後翼。不勝狠毐之心。投進凶悖之章。右袒龜柱。稱詡履煥之不已。至有犯上不道之語。今秋後翼。始伏王章。履煥。自知其難免於黨與之誅。身在罪籍。敢投一疏。外稱自知之義。而內售黨惡之心。上款下語。盛稱龜柱。奮不顧身。爲國討賊之事。下段引罪。不過取友不端四字而已。噫。世所謂不端之友。卽是博奕酒色操身不謹者類。渠敢以亘古所無之凶魁。强謂之不端。見其疏者。擧皆奇怪。聞其言者。無不駭痛。此輩眼中。無君無國。惟以愛護血黨。抵死不悔。使主勢國綱。日趨孤弱者。爲今日凜凜岌岌之憂。豈有如履煥之放恣無嚴者耶。此而置之。將見凶魁餘孽。稱以自明。後先接跡。爲國家無窮之患。請削黜罪人鄭履煥。絶島安置。金鍾正。卽一宵小之輩耳。締結晦賊。圖遍淸要之罪。已不可勝誅。而曾在騎曹。納媚謙賊。莫重驛田。任自換給。小無忌憚。而及判金吾。泰淵配所。定以近地。顯有顧惜之意。究厥情狀。尤極駭憤。負犯如此。而爵秩自如。揆以王章。失之太寬。請淸川君金鍾正。亟命刊去爵秩。姑先放逐田里。殺獄償命之法。至重且嚴。不可有一毫低昂者。一或過立原情之意。輕加平恕之律。則惟輕之傅生。雖若何可。而枉死之抱冤。實爲矜慘。平海郡減死罪人黃師憲。以覆檢屍帳及各人等招辭觀之。則萬有必殺之罪。一無可恕之法。特以其母之先自徑殞。難於母子之同死一獄。有此曠蕩之特恩。而臣之愚意以爲。其母之徑殞。適足以實其子之行凶。元不干涉於此獄之從輕。則三尺至嚴。決不可以竝命之可矜。貸其必殺之律。請平海郡殺獄罪人黃師憲。亟收減死之命。更加嚴訊。期於得情。以重償命之典。定配罪人權翊。身在衛列。竊聽獄情。暗地漏洩。大關後弊。此等無嚴之類。不可編配而止。請定配罪人權翊。亟令王府。嚴加刑訊。遠地定配。今番投書。亘古所無之變。其凶肚逆腸。直與任輝諸賊。一串貫來。心寒骨靑。尙忍言哉。窮凶情節。畢露無餘。忍杖抵賴。徑先致斃。常刑未加。餘憤愈激。論以王章。宜施追律。而平法新令之下。雖不敢仰請。惟其凶計之暗地排布者。不可不一一究覈。則埏。以鎭厚之父。其敢曰。在家不知。且於其子就捕之後。雖曰。以罪名之在身。不得入城待命。然縣獄席藁。道理當然。不此爲。偃臥其家。少無嚴畏之心。顯有肆毒之態。人理臣分。掃地盡矣。請鎭海罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。近來諸賊之凶。莫㦧於趾述。而趾述之爲千萬所無之惡者。以其一家之內。父子兄弟妻妾奴僕之屬。甚至親族庶孽之類。通同作賊。反有甚於晉室之王敦。我國之逆适矣。凡厥族黨。假使殪殄滅之無遺類。固不爲過。而日前鞫囚之時。所謂順海者。又出於益華之招。則益華。卽趾賊之切客。而順海。乃趾賊之至親。尙此漏網。逗留近畿。潛相往來。一心怨國。則安知其凶謀之不與綢繆。而禍機之不爲潛伏耶。其在絶奸萌之道。決不可置而不問。請順海。亟令王府。刻期發捕。嚴鞫得情。向者量翼𨩌三賊之逆。卽是窮天極地之所未有。其身雖戮。可畏者其餘黨也。其罪雖正。可畏者其餘謀也。今番繡衣之所發五賊。乃其餘黨餘謀之潛伏而始露者。腹心於三賊。師法於三賊。不啻如三賊之推慕逆能。稱氏趾述。豺凶虺妖。一串貫來。則三賊之所嘗綢繆者。五賊共之矣。前日所招嘯聚挾匕等。諸般陰計。又安知不在今日耶。五賊之罪。不但不可散配而止。因其端緖而破其窩窟。亦專在於五賊之口。請李璟金默行兪纘柱韓後良金奎五等。亟令王府。嚴鞫得情。快伸王章。前校檢申大年。爲人陰邪。處身傾巧。自在韋布。縱横時流。附勢趨利。爲人指目。久矣。至以麟賊爲切姻。養賊爲切友。日夜綢繆。無不干涉。則何可獨免黨與之治。而向者貶官薄罰。雖足以見其公議。而可謂失之太輕矣。璟等諸賊。亦旣以賊姻親切友。至有窮凶極惡之事。發於繡衣之廉得。而臺綸峻發。則大年之姻婭切友於凶賊者。豈獨諉之無虞。而勘之以薄罰。處之於城闉乎。鄕曲幺麽之類。尙以失志之怨。叵測之憂。凜然寒心。則唯此族是華閥。官曾淸顯者。尤有深憂而不可不嚴其隄防。請申大年。亟施屏裔之典。元榦。卽一天生逆種也。述海何等大逆。與惟吉。爛熳酬酢。固是凶慘。而終無一言發明於連日嚴鞫之下。其所凶言。明若觀火。凶肚逆腸。直與述海。一而二。而只配遠地。豈曰有國法乎。夫以我聖上至仁好生之德。如此凶逆之類。每每假貸。不施當律。故前後惡逆之疊生層出者。蓋緣處兮太實。凶徒無所懲畏之致。其在明典刑嚴懲討之道。不可竄酌而止。請罪人元榦。亟腹酌處之命。更令王府。嚴鞫得情。依律處斷。今番投書。鎭厚所爲。明白無疑。而鎭厚。以凶獰之類。忍扙徑斃。其所究覈之道。專在於鎭寬大春。且以當初惟吉之招觀之。十一日惟吉入來時。鎭寬。亦見之則。其敢曰不知乎。如此窮凶情節。若不明覈正法。則凶徒莫懲。王章不嚴。請亟寢鎭寬大春酌處之命。更加嚴鞫得情。鄭致達妻之窮凶極妖。豈可使之一日假息於覆載之間。今此畿島出寘之命。已失太寬。況彼妖賊。平日服使之婢僕。無非爪牙心腹。今若一任其往來島中。通信綢繆。則又不知何樣禍機。伏於何處。其在防徵慮患之道。決不可以微賤而容貸。請鄭致達妻使煥奴婢。竝令該府。一一査出。遠地散配。前府使任聖周。性本奸譎。假托儒名。外示朴野之態。內懷龍斷之計。附麗逆能。以爲盜名之計。締結賊潭。以爲進身之路。聲勢相倚。腸肚交連。前後履歷。皆出於能之口而潭之手。識者寒心。擧世嗤罵。固已久矣。向來選部之外臺拔望。雖施薄罰。而今當嚴隄防正人心之日。此等黨逆之類。不可以此而止。請前府使任聖周。亟施邊遠定配之典。逆賊尙魯。卽是千萬古所未有之劇賊。而拏戮之典。旣施旋寢。噫。此賊之未伏王章。徑自殞斃。已極神人之憤矣。假使此賊。頑然尙在。則千剮萬斫。不足以懲其罪。拏之戮之。在法當然。凡係祖宗朝金科玉條。猶或隨時通變。則今此追拏之禁。自近年斷然定行。守之太固。致使應行之律。不得施於此賊。萬有一日後惡逆之如尙魯窮凶者。抵賴不服。頑忍徑斃。則孥戮之法。其將不施乎。罪在罔赦。事關後弊。請逆賊尙魯。亟施孥戮之典。答院曰。不允。